༄༅། ། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་འཁྲིད་ཡིག་དང་པོའི་བློ་ཅན་གྱིས་རྟོགས་པར་སླ་བ་གསུང་རྒྱུན་གྱི་རིམ་པ་གསལ་བ་བཞུགས་སོ། ། ན་མ་ཤྲཱི་བྷུ་མི་པཎྜ་རཾ་ཝ་གིནྡྲ་ནནྡ་རཏྣ་མངྒ་ལཾ་ཀིརྟི་དྷཱ་ཛ་ཤྲཱི་བྷ་དྲཱ་ཡ། སྙིགས་དུས་འགྲོ་བའི་དཔལ་མགོན་ས་སྐྱ་པ། ། ངག་གི་དབང་པོ་དཀྱིལ་འཁོར་ཀུན་གྱི་བདག། དམ་ཆོས་དགའ་སྟོན་རྩོལ་བའི་རིན་ཆེན་མཆོག། བཀྲ་ཤིས་གྲགས་པའི་རྒྱལ་མཚན་མངོན་མཐོ་བའི། ། དཔལ་འབྱོར་བཟང་པོའི་འབྱུང་གནས་དེ་ལ་འདུད། ། དེ་ལྟར་རྩ་བའི་བླ་མ་སྔགས་འཆང་རྗེ། ། བརྒྱུད་པར་བཅས་དང་དགེས་རྡོར་ལྷ་ཚོགས་ལ། ། ཐལ་མོ་སྦྱར་ཏེ་སྙིང་ནས་གསོལ་བ་འདེབས། ། ལུས་ངག་ཡིད་གསུམ་གུས་པས་ཕྱག་འཚལ་ཏེ། ། འཇིགས་བྲལ་དཔལ་ལྡན་ཆོས་སྐྱོང་ཞལ་མངའ་ནས། ། ལེགས་པར་བཀྲལ་བའི་སྙན་བརྒྱུད་ཟབ་མོ་མཆོག། ས་སྐྱའི་བླ་ཆེན་ཀུན་དགའ་སྙིང་པོ་ལ། ། རིམ་པར་བརྒྱུད་པའི་འཁྲིད་ཡིག་གསལ་བར་བྲིས། ། དེ་ལ་འདིར་དམིགས་པ་མེད་པའི་མཁྱེན་རབ་དང་ཐུགས་རྗེའི་མངའ་བདག་བཀའ་དྲིན་ཅན་གྱི་རྩ་བའི་བླ་མ་དམ་པ་སྔགས་འཆང་ངག་གི་དབང་པོ་ཀུན་དགའ་རིན་ཆེན་བཀྲ་ཤིས་གྲགས་པ་རྒྱལ་མཚན་དཔལ་བཟང་པོ་ཞེས་མཚན་ཡོངས་སུ་གྲགས་པ་སྙན་པའི་བ་དན་ཕྱོགས་བཅུར་གཡོས་ཏེ་འཛིན་མའི་ཁྱོན་ཡོངས་སུ་ཁྱབ་པར་གྱུར་པ་དེ་ཉིད་དང་། དེའི་ཐུགས་ཀྱི་སྲས་མཆོག་དམ་པར་གྱུར་པ་འཇམ་པའི་དབྱངས་བྱམས་པ་དཔལ་ངག་དབང་བསོད་ནམས་དབང་པོ་གྲགས་པ་རྒྱལ་མཚན་དཔལ་བཟང་པོའི་ཞལ་མངའ་ནས་དང་། མཁས་པའི་དབང་པོ་མུས་ཆེན་དཀོན་མཆོག་རྒྱ་མཚོ་ལ་སོགས་ཏེ་ཡོངས་འཛིན་དམ་པ་རྣམས་ཀྱི་གསུང་རྒྱུན་དང་། གསུང་རབ་ལ་བརྟེན་ནས་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམ་ངག་གི་གཞུང་ཤིང་རྒྱས་པ། གཞུང་ཇི་ལྟ་བ་བཞིན་བཀྲི་བའི་འཁྲིད་ཡིག་གསུང་རྒྱུན་གྱི་རིམ་པ་ཕྱག་ལེན་ལ་བསྲེ་ལྷད་མེད་པ་ཅུང་ཟད་ཀྱང་མ་སྦས་ཤིང་གསལ་བར་བཀོད་པ་ལ། རང་གི་རྩ་བའི་བླ་མ་རྡོ་རྗེ་འཆང་དང་དབྱེར་མ་མཆིས་པ་སྔགས་འཆང་ཆེན་པོ་ལ་སོགས་པ་བླ་མ་དམ་པ་རྣམས་ལས་དངོས་སུ་ཇི་ལྟར་ཐོབ་པའི་ལུགས་མ་འཁྲུལ་བར་བརྗོད་ན། དེ་ལ་ཐོག་མ་སྣང་བ་གསུམ་གྱི་བར། ཆོས་གཏོར་མི་མཛད། དཔོན་སློབ་ཚང་མས་ཤེས་སྙིང་བདུད་བཟློག་དང་བཅས་པ་ལན་གསུམ། ཡོན་ཏན་རྒྱ་མཚོ་མ། ཆོས་རྣམས་མ་ཚར་གསུམ་སོགས་བྱས་ཚར་བ་དང་། སློབ་མ་རྣམས་ཀྱིས་མཎྜལ་ཚོམ་བུ་བདུན་མ་ཚར་གཅིག་ཕུལ། དེའི་རིན་ལ་བླ་མས་ཕྱག་ཐལ་མོ་སྦྱར་ནས། འདྲེན་མཆོག་བླ་མ་ཀུན་གྱི་ངོ་བོ་ཉིད། ། སོགས་ཚར་གསུམ་དང་། བླ་མས་འདི་ལྟར་བརྗོད་དོ། ། དཔོན་སློབ་གཉིས་ཀས་རླུང་ལྟས་བརྟག་དགོས་པས། རླུང་གཡས་ནས་རྒྱུ་ན་གཡོན་དུ་བསྒྱུར་གང་ཐུབ་བྱ། མ་ཐུབ་ན་གཡས་བཀག་ནས། གཡོན་དུ་ཅུང་ཟད་བསྒྱུར། གཞུག་ཅིང་རྒྱུ་བར་དཔོན་སློབ་གཉིས་ཀས་བསམ་དགོས། དེ་ཡང་གཡས་ནས་རྒྱུ་བ་ལ་ཆོས་བསྟན་ན་ཏིང་ངེ་འཛིན་སྐྱེ་སླ་ཡང་ཡོན་ཏན་མི་སྐྱེ་ཞིང་། མི་བརྟན་པ། བར་ཆད་སྡང་བ་དང་། བཀྲ་མི་ཤིས་པ་འབྱུང་། གཡོན་ནས་རྒྱུ་དུས་བསྟན་ན། ཡོན་ཏན་ཐམས་ཅད་སྐྱེ་ཞིང་ཕུན་སུམ་ཚོགས་པ་དང་། བར་ཆད་ཞི་ནས་ཏིང་ངེ་འཛིན་བརྟན་པས། དངོས་གྲུབ་མྱུར་དུ་ཐོབ་ཅིང་བཀྲ་ཤིས་པར་འགྱུར་བས། དེ་ལྟར་མཁྱེན་པར་མཛད་དགོས་སོ། ། ཞེས་བརྡའ་སྦྱར་ལ། ཅུང་ཟད་རླུང་ལྟས་བརྟགདེ་ནས་སློབ་དཔོན་གྱིས། འོ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་བླ་ན་མེད་པ་ཡང་དག་པ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་ཟབ་པ་ལས་ཀྱང་ཆེས་ཟབ་པའི་གདམ་པ་སློབ་དཔོན་རྣལ་འབྱོར་གྱི་དབང་ཕྱུག་ཆེན་པོ་འཇིགས་བྲལ་དཔལ་ལྡན་ཆོས་སྐྱོང་གིས་བཀྲལ་བར་གྱུར་པའི་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་མན་ངག་ཟབ་མོ་རྣམས་གསན་ལ་ཐུགས་ཉམས་སུ་བཞེས་སྙམ་པ་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་དང་། ཆོས་གསན་པའི་ཀུན་ཏུ་སྤྱོད་པ་ཡང་། སྐྱེ་རབས་ལས། རབ་ཏུ་དམའ་བའི་སྟན་ལ་འདུག། དུལ་བའི་དཔལ་གྱིས་ཉེ་བར་གནས། ། དགའ་དང་ལྡན་པའི་མིག་གིས་བལྟ། ། ཚིག་གིས་བདུད་རྩི་འཐུང་བ་བཞིན། ། རིམ་འགྲོ་བསྐྱེད་དེ་ཆོས་ཉོན་ཅིག། ཅེས་བྱ་བ་ལ་སོགས་པ་མདོ་རྒྱུད་དྲི་མ་མེད་པ་རྣམས་ནས་ཇི་ལྟར་གསུང་པ་བཞིན་ཆོས་གསན་པའི་ཀུན་ཏུ་སྤྱོད་པ་ཐམས་ཅད་ལེགས་པར་གསལ་བཏབ་ནས་གསན་པར་ཞུ། དེ་ལ་འདིར་ཡང་དག་པ་རྫོགས་པའི་སངས་རྒྱས་རྣམས་ཀྱི་གདུལ་བྱ་སོ་སོའི་བསམ་པ་དང་ཁམས་དང་། བག་ལ་ཉལ་ལ་དགོངས་ནས་ཆོས་ཀྱི་རྣམ་གྲངས་བསམ་གྱིས་མི་ཁྱབ་པ་ཞིག་གསུང་པ་ཐམས་ཅད་བསྡུ་ན། ཐེག་པ་ཆེ་ཆུང་གཉིས་སུ་འདུ་ཞིང་། ཐེག་པ་ཆེན་པོ་ལ་ཡང་རྒྱུ་ཕ་རོལ་ཏུ་ཕྱིན་པ་དང་། འབྲས་བུ་སྔགས་ཀྱི་ཐེག་པ་གཉིས་ལས། དང་པོ་ཕ་རོལ་ཏུ་ཕྱིན་པའི་ཐེག་པ་ནི། སེམས་ཅན་ཐམས་ཅད་ཀྱི་དོན་དུ་བྱང་ཆུབ་ཀྱི་མཆོག་ཏུ་སེམས་བསྐྱེད་ནས། བསྐལ་པ་གྲངས་མེད་གསུམ་ལ་སོགས་པ་མགོ་དང་ཡན་ལག་སྦྱིན་པར་གཏོང་བ་ལ་སོགས་པ་དཀའ་སྤྱད་དཀའ་ཐུབ་ལ་སོགས་པའི་སྒོ་ནས་བྱང་ཆུབ་སེམས་དཔའི་སྤྱོད་པ་བརླབ་པོ་ཆེ་ལ་བསླབས་ནས། འབྲས་བུ་ས་བཅུ་གཅིག་པ་མངོན་དུ་འགྱུར་བ་ཞིག་ཡིན་ལ། གཉིས་པ་འབྲས་བུ་སྔགས་ཀྱི་ཐེག་པ་ནི། དཀའ་ཐུབ་དང་དཀའ་སྤྱད་མི་དགོས་པར། སྤྱོད་ལམ་བདེ་ཞིང་འདོད་པའི་ཡོན་ཏན་ལ་ལོངས་སྤྱོད་བཞིན་པར་རིམ་གཉིས་ཀྱི་རྣམ་འབྱོར་ལ་བརྩོན་འགྲུས་བསྐྱེད་ན་ཚེ་འདི་ཉིད་ལ་ཕྱག་རྒྱ་ཆེན་པོ་མཆོག་གི་དངོས་གྲུབ་བཅུ་གསུམ་རྡོ་རྗེ་འཛིན་པའི་ས་ཐོབ་པར་འགྱུར་བ་དབང་པོ་རྣོན་པོ་ཡང་རབ་ཀྱི་མཆོགཚོགས་གཉིས་བསགས་པའི་བསོད་ནམས་དང་ལྡན་པ་རྣམས་ལམ་འདིར་འཇུག་པར་བྱ་བ་ཡིན་ཀྱང་། དེང་སང་ནི་ཆོས་འཇིག་རྟེན་གང་ཡང་བྱར་མ་བཏུབ་པ་ཞིགགསང་སྔགས་པ་བྱེད་ཅེས་ཟ་ཆོག་རེ་ཙམ་ལ་བརྟེན་པའི་སྲོལ་ཞིག་འདུག་སྟེ། དེ་འདྲ་མ་ཡིན་པར། སྐྱེ་བ་དཔག་ཏུ་མེད་པ་ནས་སྦྱངས་པ་བྱས་པའི་འབྲས་བུས་ཚེ་འདི་ཉིད་དུ་འཇིག་རྟེན་སྙིང་པོ་མེད་པའི་ཆོས་ཉིད་དེ་འཁོར་བ་མཐའ་དག་སྡུག་བསྔལ་དང་སྐྱོན་གྱི་རང་བཞིན་དུ་ཤེས་ནས། དེ་ལས་སེམས་ཅན་ཐམས་ཅད་བསྒྲལ་བར་བྱ་བའི་ཕྱིར་སངས་རྒྱས་ཐོབ་འདོད་ཀྱི་གཞན་ཕན་བྱང་ཆུབ་ཀྱི་སེམས་བཅོས་མ་མ་ཡིན་པར་རྒྱུད་ལ་སྐྱེས་པ་རྣམས་ལམ་འདིར་འཇུག་པ་བྱ་བ་ཡིན་པས། དེ་ལ་སློབ་མ་དད་པ་དང་སྙིང་རྗེར་ལྡན་པ་རྒྱུན་རིང་པོར་ནས་གསོལ་བ་བཏབ་ཅིང་། བླ་མས་ཇི་སྐད་སྨྲས་པ་ལ་ཉན་པ། གཙོ་བོར་འཁོར་བའི་སྡུག་བསྔལ་ལས་རང་གཞན་གཉིས་ཀ་ཐར་འདོད་ཀྱི་བློ་གྲོས་ཅན་གྱི་སློབ་མ་སྣོད་ལྡན་ལ་ཆིག་བརྒྱུད་མཛད་ནས་སྟོན་པ་སྔོན་གྱི་ཕྱག་ལེན་ཡིན་ཏེ། རྗེ་བཙུན་རྣལ་འབྱོར་དབང་ཕྱུག་གིས། དམ་དུ་བཅང་ཤིང་དམ་དུ་སྤེལ། ། ཞེས་སྣོད་མིན་རྣམས་ལ་དམ་དུ་བཅང་ནས། མན་ངག་ཅུང་ཟད་ཙམ་ཡང་མི་སྟོན་པ་དང་། སྐལ་ཅན་སྣོད་ལྡན་རྣམས་ལ། རེ་རེ་ནས་བརྩོལ་བ་བསྐྱེད་དེ་མན་ངག་སྤེལ་གང་ཐུབ་བྱ་བ་དམ་དུ་སྤེལ། ཅེས་བྱ་བའི་དོན་ཡིན། དེ་བཞིན་འབྲོག་མིས་ཀྱང་། རྣ་བཞི་པ་ལ་ཆོས་མི་བཤད། ། རྣ་བ་དྲུག་པ་ཆོས་ཀྱིས་དབེན། ། ཅེས་སློབ་མ་གཉིས་དང་གསུམ་དུས་གཅིག་ལ་མི་བསྟེན་པར་གསུང་ཀྱང་། དེང་སང་ལམ་འབྲས་ཞུ་མི་ཁ་གྲངས་གང་མང་བྱུང་ན་བཟང་པོར་རློམ་ཞིང་། དོན་ལས་སླ་གཙོ་བོར་གཏོན་ནས་བཤད་ལོ། ཐོས་ལོ་ཙམ་མ་གཏོགས་ལུགས་མཐུན་དམ་དོག་བྱས་ན་ཀུན་དང་མི་མཐུན་པས། འདུ་བ་ཡུལ་ལུགས་དང་བསྟུན་ནས་སློབ་མ་དུ་ཡོད་ནང་དུ་སླེབ་དང་བསྟུན། དཔོན་སློབ་ཚང་མས་ཤེར་སྙིང་དང་བདུད་བཟློག་མཛད་དེ། སྔགས་འཆང་ཆེན་པའི་གསུང་ལས། བདག་ཉིད་ཆེན་པོ་ས་པཎ་གྱིས། ཤེར་སྙིང་འདོན་ཐབས་སུ། སྦྱོར་བ་སྐྱབས་འགྲོ་སེམས་བསྐྱེད། དངོས་གཞི་མདོ་འདོན་པ། རྗེས་བསྔོ་བ་དང་གསུམ་ཚང་དགོས་པར་གསུངས་པས་ན། སྐྱབས་སེམས་ནི། སངས་རྒྱས་ཆོས་ཚོགས་ལན་གསུམ། དངོས་གཞི་ནི། འཕགས་པ་དཀོན་མཆོག་གསུམ་ལ་ཕྱག་འཚལ་ལོ། ། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། ། སོགས་ཤླཽ་ཀ་གཅིག་གི་རྗེས་སུ། འདི་སྐད་བདག་གིས་ཐོས་པའི་སོགས་མདོ་ཚར་གསུམ། སངས་རྒྱས་ལ་ཕྱག་འཚལ་ལོ་སོགས་བདུད་བཟློག་གསུམ། བསྔོ་བ་ནི། གང་གི་རྟེན་ཅིང་འབྲེལ་པར་འབྱུང་། ། སོགས་ཤླཽ་ཀ་གཉིས་དང་། བསོད་ནམས་འདི་ཡིས་སོགས་བརྗོད། བླ་མ་ལ་གསོལ་བ་འདེབས་པ་ནི། དཔལ་ལྡན་རྩ་བའི་བླ་མ་རིན་པོ་ཆེ། ། སོགས་དང་། ཡོན་ཏན་རྒྱ་མཚོ་མ་ཚར་གསུམ། ཆོས་རྣམས་མ་ཚར་གསུམ། རྒྱལ་བ་ཀུན་གྱི་ཐུགས་ལ་འཁྲུངས་པའི་སྲས། ། སོགས་དང་། རྡོ་རྗེ་འཛིན་པའི་སྐྱེ་བ་ལན་བདུན་དུ། ། སོགས་དང་། ཁྱེད་ལ་བསྟོད་ཅིང་གསོལ་བ་བཏབ་པའི་མཐུས། ། སོགས་གསུང་སྟེ། དེའང་རྗེ་བཙུན་རིན་པོ་ཆེ་གྲགས་པ་རྒྱལ་མཚན་རྩ་བརྒྱུད་ཀྱི་བླ་མ་ཡི་དམ་སངས་རྒྱས་ཐམས་ཅད་འདུས་པའི་བདག་ཉིད་དུ་དགོངས་ནས་མཛད་པ་ཡིན་ནོ། ། དེ་ལྟར་ངེས་ཤེས་མ་སྐྱེས་བར་བླ་མ་སོ་སོའི་སྐུ་བསྟོད་འདོན་དགོས་ན། བླ་མ་བརྒྱུད་པ་ཐམས་ཅད་ཀྱི་སྐུ་བསྟོད་འདོན་དགོས་པ་ཞིག་ཏུ་འགྱུར་བས་ཧ་ཅང་ཐལ་ཞིང་མང་སྐྱོན་མཐའ་མེད་དུ་འགྲོ། དེས་ན་སྔགས་འཆང་ཆེན་པོའི་ཕྱག་ལེན་བཞིན་གོང་དུ་བརྗོད་པ་དེ་ཙམ་གྱིས་དོན་ཚང་པས་ཆོག་ཅིང་ལེགས་པར་མངོན་ནོ། ། དེ་དག་གི་དམིགས་པ་ནི། མདོ་འདོན་དུས། མདུན་གྱི་ནམ་མཁར་པདྨའི་སྡོང་པོ་ཡངས་ཤིང་རྒྱ་ཆེ་བའི་དབུས་སུ། ཟླ་བའི་དཀྱིལ་འཁོར་གྱི་སྟེང་དུ་ཡུམ་ཆེན་མོ་ཤེས་རབ་ཀྱི་ཕ་རོལ་ཏུ་ཕྱིན་མ་ལ་སྲས་ཕྱོགས་བཅུའི་སངས་རྒྱས་བྱང་ཆུབ་སེམས་དཔའ་ཐམས་ཅད་སྤྲིན་ཕུང་འཐིབས་པ་ལྟར་བསྐོར་ནས་བཞུགས་ཤིང་། དེ་དག་ཐམས་ཅད་ཀྱི་བདུད་སྡིག་ཅན་རྣམས་ཚར་བཅད་ཅིང་། བདག་གི་བདེན་པའི་ཚིག་གི་མཐུན་གྱུར་མཛད་པས། ཁོའི་སྡིག་སྒྲིབ་དག་ནས་སངས་རྒྱས་པར་བསམ་པ་དང་། རང་ཤཱཀྱ་ཐུབ་པའི་ང་རྒྱལ་དང་ལྡན་པས་དེ་བཞིན་དུ་མོས་ལ། ཐལ་མོ་བརྡེབ་པའི་དུས་གཡོན་གན་རྒྱལ་བྱས་པའི་སྟེང་དུ་གཡས་ཀྱིས་བརྡེབ་པ་ཁོ་ན་ལས། སྟེང་འོག་གཡས་བསྒྱུར་གཡོན་བསྒྱུར་སོགས་མི་རུང་སྟེ་ཚུར་ལོག་ཉེན་ཡོད་གསུང་བས་དེ་ལྟར་མཛད་དགོས་སོ། ། བླ་མའི་སྐུ་བསྟོད་འདོན་པའི་ཚེ། མདུན་གྱི་ནམ་མཁར་སེང་གེས་བཏེགས་པའི་རིན་པོ་ཆེའི་ཁྲི་པདྨ་ཉི་ཟླའི་སྟེང་དུ་དྲིན་ཅན་རྩ་བའི་བླ་མ་དང་གཉིས་སུ་མེད་པའིི་རྗེ་བཙུན་རིན་པོ་ཆེ་གྲགས་པ་རྒྱལ་མཚན་སྐུ་དངོས་ལྟ་བུ་མངོན་སུམ་དུ་འོད་ཕྲོམ་མེ་བཞུགས་པར་བསྒོམ་ཏེ། དེ་ལ་རྩ་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས། ཆོས་སྲུང་ནོར་ལྷ་ཐམས་ཅད་འདུས་པའི་ངོ་བོ་ཡིན་སྙམ་དུ་མོས་གུས་དྲག་པོ་དང་ལྡན་པས་ཁ་ཙམ་ཚིག་ཙམ་མ་ཡིན་པར། སྙིང་ཁོང་རུས་པའི་གཏིང་ནས་ཁ་ཞེ་མཐུན་པར་ཁྱེད་ཤེས་ཁྱེད་མཁྱེན་གྱི་སྒོ་ནས་གསོལ་བ་འདེབས་དགོས། དེ་ཡང་སྤྱིར་ཆོས་བྱེད་པའི་བར་ཆད་ཞི་བ་དང་། ཁྱད་པར་ལམ་འབྲས་བུ་དང་བཅས་པའི་གདམས་ངག་ཟབ་མོ་བཤད་ཅིང་ཉམས་སུ་ལེན་པའི་དཔོན་སློབ་རྣམས་ལ་བར་ཆད་མི་འབྱུང་བར་གསོལ་བ་འདེབས་པ་རྩེ་ཅིག་ཏུ་བསྒྲིལ་ཏེ། དཔོན་སློབ་ཚང་མས་ཁུར་བསྐྱེད་ནས་མ་གཡེང་པར་མཛད་དགོས་སོ། ། དེས་ན་འདི་ལྟ་བུའི་གསུང་ངག་རིན་པོ་ཆེ་ལམ་འབྲས་བུ་དང་བཅས་པ་འདི་ནི། སྤྱིར་གསུང་རབ་ཐམས་ཅད་ཀྱི་བཅུད་ཕྱུང་ཞིང་། ཁྱད་པར་དཔལ་ལྡན་ས་སྐྱ་པའི་གདམས་པ་རྣམས་ཀྱི་མྱུང་ཁུ་ཟབ་མོ་འདི་ལྟ་བུ་དང་མཇལ་བ་བསྐལ་བ་བཟང་བ་ཡིན་པས། ཚེ་འདིའི་འདུན་མ་ཐམས་ཅད་བློས་བཏང་ནས་སྒོ་གསུམ་རྩེ་གཅིག་ཏུ་འབུང་སྟེ་ད་ལན་སྙིང་པོ་རྣམ་པར་དག་པ་ཡོང་ངེས་པ་ཞིག་བྱ་སྙམ་པའི་སེམས་ཀྱིས་གོ་ཆ་བསྐྱེད་དགོས་སོ། ། དེ་ལ་འདིར་དུས་གསུམ་གྱི་སངས་རྒྱས་ཐམས་ཅད་ཀྱི་བསྒྲོད་པ་གཅིག་པའི་ལམ། སངས་རྒྱས་ཀྱི་གསུང་རབ་ཟབ་མོ་མདོ་སྡེ་དང་། རྒྱུད་སྡེ་ཐམས་ཅད་ཀྱི་དོན་གྱི་བཅུད་ཕྱུང་བ། རྗེ་བཙུན་རྣལ་འབྱོར་གྱི་དབང་ཕྱུག་ཆེན་པོ་འཇིགས་བྲལ་དཔལ་ལྡན་ཆོས་སྐྱོང་གིས་བཞེད་གཞུང་། མཁས་པ་རྣམས་བགྲོད་པར་བྱེད་པའི་འཇུག་ངོགས། མདོ་རྒྱུད་མ་ལུས་པ་གསལ་བར་བྱེད་པའི་སྒྲོན་མེ། བསོད་ནམས་དང་མི་ལྡན་པ་རྣམས་ཀྱིས་རྟོགས་པ་དཀའ་བ། མྱ་ངན་ལས་འདས་པའི་གྲོང་ཁྱེར་དུ་འཇུག་པ་རྣམས་ཀྱི་ཐེམ་སྐས། རྣམ་པ་ཐམས་ཅད་ཀྱི་མཆོག་དང་ལྡན་པའི་སྟོང་པ་ཉིད་ཀྱི་ཏིང་ངེ་འཛིན་གྱི་རང་བཞིན། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག༡འབྲས་བུ་ལམ་དང་བཅས་པའི་གདམས་ངག༢གཅིག་ཤེས་པས་མང་པོ་ཤེས་པའི་གདམས་ངག༣སྐྱོན་ཡོན་ཏན་དུ་སློང་པའི་གདམས་ངག༤བར་ཆད་དངོས་གྲུབ་ཏུ་ལེན་པའི་གདམས་ངག༥ཏིང་ངེ་འཛིན་ངོ་ཤེས་པས་བསམ་གཏན་གྱི་གེགས་སེལ་བའི་གདམས་ངག༦བར་ཆད་ངོ་ཤེས་པས་བདུད་ཀྱི་གེགས་སེལ་བའི་གདམས་ངག༧སྐྱོན་ཡོན་ཏན་དུ་སློང་ཤེས་ཤིང་བར་ཆད་དངོས་གྲུབ་ཏུ་ལེན་ཤེས་པའི་གདམས་ངག༨སྡེ་སྣོད་གསུམ་གྱི་དེ་ཁོ་ན་ཉིད་ཕྱིན་ཅི་མ་ལོག་པར་ཤེས་པའི་གདམས་ངག༩གསེར་འགྱུར་གྱི་རྩི་ལྟ་བུའི་གདམས་ངག༡༠རྩ་བ་རྡོ་རྗེའི་ཚིག་རྐང་གཞུང་ཆུང་ཡིད་བཞིན་གྱི་ནོར་བུ་རིན་པོ་ཆེ་ལྟ་བུའི་གདམས་ངག་དང་། མན་ངག་ཏུ་བཅས་པ་ ༡༡འདི་ནི་གང་བཤད་པ་དང་། ཉན་ཅིང་ཉམས་སུ་བླང་བར་བྱ་བའི་ཆོས་ཡིན་ནོ། ། དེ་ལ་ཐོག་མར་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་མན་ངག་ཟབ་མོ་འདི་ཉིད་ཀྱི་བྱུང་ཚུལ་དང་། དར་ཚུལ་ཅུང་ཟད་བརྗོད་ན། ཐོག་མར་རྒྱ་གར་དུ་བྱུང་ཚུལ། དེ་ནས་བོད་དུ་བྱུང་ཚུལ། ཐ་མར་རྗེ་བཙུན་ས་སྐྱ་པ་ཡབ་སྲས་རྣམས་ཀྱི་དར་ཞིང་རྒྱས་པར་མཛད་པའི་ཚུལ་དང་གསུམ་ལས། དང་པོ་རྒྱ་གར་དུ་བྱུང་ཚུལ་ནི། རྒྱ་གར་གྱི་གྲུབ་ཆེན་རྣམས་ཀྱིས་མཛད་པའི་རྣལ་འབྱོར་བླ་མེད་ཀྱི་མན་ངག་ཤིན་ཏུ་ཟབ་ཅིང་ཁུངས་ཐུབ་པ་ལམ་སྐོར་དགུ་ཞེས་བྱ་བ་གྲགས་ཏེ། དེ་ཡང་སློབ་དཔོན་རྣལ་འབྱོར་གྱི་དབང་ཕྱུག་ཆེན་པོ་བིརྺ་པས། རྩ་རྒྱུད་བརྟག་གཉིས་དང་། སམྦུ་ཊ་ལ་སོགས་པའི་རྒྱུད་ལ་བརྟེན་ནས། རྗེ་བཙུན་རྡོ་རྗེ་བདག་མེད་མའི་བཀའ་བཞིན་དུ་ལམ་འབྲས་བུ་དང་བཅས་པའི་མན་ངག་གསལ་བར་མཛད། སློབ་དཔོན་མཚོ་སྐྱེས་རྡོ་རྗེས་བརྟག་གཉིས་ལ་བརྟེན་ནས་གཞུང་སྒྲུབ་ཐབས་མཚོ་སྐྱེས་དང་། རྫོགས་རིམ་མར་མེའི་རྩེ་མོ་ལྟ་བུ་ལ་སོགས་པའི་མན་ངག་མཛད། འཕགས་པ་ཀླུ་སྒྲུབ་ཀྱིས་གསང་བ་འདུས་པའི་རྒྱུད་ལ་བརྟེན་ནས་གཞུང་བྱང་ཆུབ་སེམས་འགྲེལ་དང་། དེའི་དོན་མཆོད་རྟེན་ཀྱི་དྲུང་དུ་སེམས་ཐག་ཆོད་པའི་མན་ངག་མཛད། སློབ་དཔོན་ཌོཾ་བྷི་ཧེ་རུ་ཀས།